Video: Minister gryp in oor ape in hospitaal‘n Skermskoot uit die video. Aaron Motsoaledi, die minister van gesondheid, het ŉ taakspan ingespan om werk te maak van die probleem met ape by ŉ KwaZulu-Natalse staatshospitaal. Dít volg ná video’s op sosiale media versprei is van apies wat in die RK Khan-hospitaal in Chatsworth in Durban baljaar. Motsoaledi het Woensdag daar besoek afgelê nadat personeel al ŉ geruime tyd sukkel met ape wat die hospitaal op horings neem. Hospitaalpersoneel sê die ape ontwrig nie net die bedrywighede by die hospitaal nie, maar daar heers ook kommer dat die ape siektes aan pasiënte kan oordra. Die DA het Motsoaledi se ingryping by die hospitaal verwelkom, maar sê RK Khan is glo nie die enigste hospitaal wat deur die probleem geraak word nie. Volgens dr. Imran Keeka, woordvoerder van die DA in KwaZulu-Natal, dring ape ook hospitale soos die Prins Mshiyeni Memorial-hospitaal in Umlazi en die Wentworth-hospitaal in Durban binne. Keeka het gesê die DA sal Motsoaledi vra om ook by albei bogenoemde mediese fasiliteite in te gryp. Hy het bygevoeg dat die video op sosiale media nié die voorval wys waar ŉ pasiënt glo selfs deur ŉ aap gebyt is nie. Die DA sal ook die kwessie met dr. Sibongiseni Dhlomo, KZN-lid van die uitvoerende raad vir gesondheid, opneem en bespreek wat gedoen is rakende dié spesifieke voorval toe ŉ pasiënt gebyt is. Keeka sê Motsoaledi bewys egter nie die hospitale ŉ guns deur op te tree nie. “Die probleme binne die provinsie se departement van gesondheid is baie groter as ape by ŉ paar hospitale. “Dit is ook bisar dat ŉ minister moet ingryp om die plaag te hanteer, aangesien dit ŉ situasie is wat spruit uit die feit dat LUR [Sibongiseni] Dhlomo ernstige probleme eenvoudig ignoreer wanneer dit onder sy aandag gebring word,” het Keeka gesê.